येँ - सरकारं मेलम्ची खानेपानी आयोजना दयेकेत बिसिउँ वंगु इटालियन ठेकेदार सीएसीयात हे लित हयेत कुतः जुयाच्वंगु खँ खानेपानी मन्त्री बिना मगरं कनादीगु दु । म्हिगः संसदया अर्थ समितिइ न्ववासें मन्त्री मगरं सीएमसी लिहां वःसा सरकार मेगु विकल्पय् मवनेगु खँ कनादीगु खः ।
वय्कलं सीएमसी लिहां वःसा नेपाःयात फाइदा जुइगु खँ कँसें आः थथें न्हूम्ह ठेकेदार मालेगु विकल्पय् मवनेगु बिचाः नं प्वंकादिल ।
मेलम्चीया ९६ प्रतिशत ज्या क्वचायेधुंकूगु व ल्यं दनिगु ज्या यायेत ३ अर्ब तका खर्च जुइगु मन्त्रालयया अनुमान दु । खानेपानी मन्त्रालयया सहसचिव तेजराज भट्टं मेलम्चीया बँय् ढलान, भेन्टिलेसन साफ्टा दयेकेगु, गेट दयेकेगु, हेड वक्र्स व फिनिसिङ सहित न्हय्गू ज्या जक ल्यं दनिगु खँ कनादिल ।
थ्व ज्या म्हो इलय् क्वचायेकेगु उपाय् मालाच्वनागु जानकारी नं वय्कलं बियादिल । मेलम्ची खानेपानी विकास समितिया कार्यकारी निर्देशक सूर्यराज कँडेलं सीएमसी ज्याय् लिहां वल धाःसा लागत व ई म्हो जुइगु खँ कनादिल । वय््कलं सीएमसीं नियमित ज्या याःसा आयोजना निलाया दुने क्वचाइगु खँ कँसें आः ल्यं दनिगु ज्याया निंतिं विदेशी ठेकेदार मालाच्वनेमाःगु आवश्यकता मदु धयादिल ।
